आपने हॉरर फिल्में भी देखी होंगी और कॉम‍िडी फिल्में भी लेकिन 'नानू की जानू' इन दोनों का ही मजेदार मिश्रण है। फ‍िल्‍म में आनंद उर्फ नानू (अभय देओल) एक दिल्ली बेस्ड गुंडा है जो लोगों को डरा-धमकाकर उनके मकान को कब्जा करता है। इस काम में डब्बू (मनु ऋषि) उसकी मदद करता है। एक दिन अचानक नानू के साथ अजीब-अजीब चीजें होने लगती हैं। वह डब्बू और पड़ोसियों की मदद मांगता है लेकिन परेशानी से निजात नहीं मिलती है। दरअसल, उसका पाला सिद्धि उर्फ जानू (पत्रलेखा) से पड़ जाता है जो कि भूतनी है और नानू को चाहती है। उसके बाद शुरू होता है मजेदार कॉमिडी का सिलसिला जो आपको पूरी फिल्म के दौरान गुदगुदाता रहता है। आखिरकार जानू अपने नानू को पाने में कामयाब होती है या नहीं, यह जानने के लिए आपको थिअटर जाना पड़ेगा। हालांकि, किसी भूतनी के इंसान को चाहने का प्रयोग हम इससे पहले अनुष्का शर्मा की फिल्म फिल्लौरी में भी देख चुके हैं लेकिन नानू की जानू उस लिहाज से अलग तरह की फिल्म है। यह 2014 में आई तमिल फिल्म 'पिसासु' का रीमेक है। इससे पहले इसका तेलुगू और कन्नड़ में भी रीमेक बन चुका है।यहां देखें ट्रेलर... सिल्वर स्क्रीन पर कम ही नजर आने वाले अभय देओल जब भी किसी फिल्म में द‍िखते हैं तो उनकी ऐक्टिंग को नजरअंदाज करना मुश्‍क‍िल हो जाता है। वह अपने लिए लीक से हटकर स्क्रिप्ट ही चुनते हैं। फिल्म में पत्रलेखा का रोल काफी छोटा है। वहीं, मनु ऋषि ने न सिर्फ दर्शकों को गुदगुदाने वाली ऐक्टिंग की है बल्कि हिंदी में फिल्म की स्क्रिप्ट भी लिखी है। उनकी मजेदार स्क्रिप्ट पर डायरेक्टर फराज हैदर ने दर्शकों को मनोरंजन करने वाली फिल्म बनाई है। इससे पहले फराज अभय की नैशनल अवॉर्ड विनर फिल्म 'ओए लक्की, लक्की ओए' के असिस्टेंट डायरेक्टर भी रह चुके हैं। इस बार इस जोड़ी ने फिर साथ में कमाल दिखाया है। बृजेंद्र काला ने भी कुमार के छोटे से रोल में हमेशा की तरह बढ़िया ऐक्टिंग की है। यूं तो इस हफ्ते करीब आधा दर्जन फिल्में रिलीज होने वाली थीं लेकिन इसे नानू की जानू की किस्मत ही कहिए कि ज्यादातर फिल्में पोस्टपोन हो गईं। आखिर में फिल्म जरूर थोड़ी बचकाना हो जाती है लेकिन साथ में रोड सेफ्टी का मेसेज भी देती है। अगर आप इस वीकेंड कुछ मजेदार देखना चाहते हैं तो इस फ‍िल्‍म को मिस मत कीजिए।